ดาวโจนส์ฟิวเจอร์ดิ่งต่อ 300 จุด หลังจีนลั่นพร้อมตอบโต้สหรัฐฯ ทำสงครามการค้าเดือด!
ดาวโจนส์ฟิวเจอร์ดิ่งต่อ 300 จุด หลังจีนลั่นพร้อมตอบโต้สหรัฐฯ ทำสงครามการค้าเดือด!
19 มิ.ย. 2561

ผู้สื่อข่าวรายงานว่า ล่าสุด ณ เวลา 13.10 น. ตามเวลาไทย ดัชนีดาวโจนส์ล่วงหน้าอยู่ที่ระดับ 24,686 จุด ปรับตัวลดลง 331 จุด หรือ 1.32%

ที่มา : ASPEN
ทั้งนี้ คาดว่าประเด็นที่ส่งผลให้ดัชนีปรับตัวลดลงต่อเนื่องจากช่วงเช้า ตามที่ได้รายงานไปก่อนหน้านี้ ดาวโจนส์ฟิวเจอร์ดิ่งหนัก 200 จุด วิตกข่าวสหรัฐฯเล็งเก็บภาษีนำเข้าสินค้าจีนรอบใหม่อีก 10% เป็นผลมาจาก กระทรวงพาณิชย์จีน ออกแถลงการณ์ในวันนี้ว่า รัฐบาลจีนพร้อมตอบโต้อย่างรุนแรง หากรัฐบาลสหรัฐเรียกเก็บภาษีนำเข้าสินค้าจากจีนเพิ่มอีก 10% จริงตามที่ประธานาธิบดีโดนัลด์ ทรัมป์ ของสหรัฐได้ขู่ไว้เมื่อไม่นานมานี้ โดยมาตรการตอบโต้ของจีนจะเป็นไปในทั้งเชิงคุณภาพและปริมาณ
โดยในแถลงการณ์ระบุว่า สหรัฐอเมริกาเป็นผู้ละเมิดระเบียบตลาดและจุดสงครามการค้า ซึ่งเป็นการบั่นทอนผลประโยชน์ของผู้คนทั่วโลก โดยจีนจะดำเนินมาตรการโต้ตอบอย่างเด็ดขาดเพื่อปกป้องผลประโยชน์ของประเทศชาติ หากสหรัฐดำเนินการตามคำขู่จริง
ทั้งนี้ความเคลื่อนไหวดังกล่าวมีขึ้นหลังจากปธน.ทรัมป์ได้สั่งการให้ผู้แทนการค้าสหรัฐตรวจสอบรายการสินค้าจีนที่ควรถูกเก็บภาษีนำเข้าเพิ่มเติม โดยปธน.สหรัฐได้ขู่ว่าจะเรียกเก็บภาษีนำเข้าสินค้าจีนรอบใหม่ในอัตรา 10% วงเงิน 2 แสนล้านดอลลาร์สหรัฐ หลังก่อนหน้านี้รัฐบาลสหรัฐได้มีการประกาศรายชื่อสินค้าจีนที่จะถูกเรียกเก็บภาษีนำเข้า 25% วงเงินรวม 5 หมื่นล้านดอลลาร์เมื่อวันศุกร์ที่ผ่านมา
นอกจากนี้ผู้นำสหรัฐยังขู่ด้วยว่า หากรัฐบาลจีนเรียกเก็บภาษีนำเข้าสินค้าเพิ่มอีก เพื่อตอบโต้แผนเก็บภาษีนำเข้ารอบใหม่ในอัตรา 10% ครั้งนี้ สหรัฐก็พร้อมเรียกเก็บภาษีนำเข้าสินค้าจีนในวงเงินเพิ่มอีก โดยผู้นำสหรัฐได้แสดงความไม่พอใจหลังรัฐบาลจีนได้เปิดเผยบัญชีรายการสินค้านำเข้าจากสหรัฐที่จะถูกเรียกเก็บภาษี 25%